Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση των ιδιαιτέρων μέτρων που αφορούν την οριστική λήξη των καθηκόντων υπαλλήλων της Γενικής Γραμματείας του Συμβουλίου της Ευρωπαϊκής Ένωσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το πεδίο των δραστηριοτήτων του Συμβουλίου έχει επεκταθεί παράλληλα με την εξέλιξη της Ευρωπαϊκής Ένωσης μετά την υπογραφή της συνθήκης του Μάστριχ. Η εξέλιξη αυτή οδήγησε επίσης στη δημιουργία ειδικών δομών και διαδικασιών για την εφαρμογή της κοινής ευρωπαϊκής πολιτικής ασφάλειας και άμυνας. Με τις αλλαγές αυτές διευρύνθηκαν και ενισχύθηκαν τα καθήκοντα της Γενικής Γραμματείας, τα οποία υπερακοντίζουν αυτά μιας γραμματείας συνεδριάσεων.

Σε σημείωμά της, που απηύθυνε στις 18 Απριλίου 2001 προς τους Μονίμους Αντιπροσώπους, η Γενική Γραμματεία του Συμβουλίου ανέλυσε τη διαδικασία προσαρμογής, την εφαρμογή της οποίας οφείλει να αναλάβει, καθώς και τα μέσα με τα οποία υπολογίζει να τη φέρει σε πέρας.

Στο πεδίο της πολιτικής προσωπικού, η οποία θα αποτελεί μέρος της επεξεργασίας μιας συνολικής στρατηγικής εκσυγχρονισμού των μεθόδων και των εργαλείων εργασίας, η παροχή αυξημένων κινήτρων, η περαιτέρω επαγγελματική κατάρτιση και ο προγραμματισμός των αναγκών σε ανθρώπινο δυναμικό και των προοπτικών σταδιοδρομίας, η πολιτική κινητικότητας και η πολιτική ενημέρωσης και επιμόρφωσης θα αποτελέσουν δράσεις ακόμη μεγαλύτερης προτεραιότητας.

Η συνεχιζόμενη απόκτηση της πλέον αποτελεσματικής νέας τεχνολογίας, η αναδιάρθρωση των διοικητικών υπηρεσιών, η αύξηση και διαφοροποίηση των καθηκόντων και της αποστολής της Γραμματείας, οι εξελίξεις στις μεθόδους εργασίας, η σκοπιμότητα αποκατάστασης ισορροπίας στο οργανόγραμμα και η ευρύτατη εφαρμογή μέτρων αναδιάταξης του προσωπικού, αποτελούν όλα παράγοντες οι οποίοι απαιτούν από το ανθρώπινο δυναμικό της Γραμματείας να καταβάλλει συνεχείς προσπάθειες προσαρμογής και να συμμετέχει σε δράσεις επαγγελματικής κατάρτισης και επιμόρφωσης. Αναπόφευκτα πάντως υπάρχουν ορισμένα όρια στη διαδικασία αυτή. Ορισμένα μέλη του προσωπικού δεν είναι πλέον ικανά να αποκτούν επιτυχώς τις πρόσθετες και/ή καταλληλότερες δεξιότητες που απαιτούνται για την εκτέλεση νέων καθηκόντων και εργασιών.

Συνεπώς, η Γραμματεία θεωρεί ότι είναι αναγκαίο να ληφθούν μέτρα για τη λήξη των καθηκόντων ορισμένων υπαλλήλων, όπως αυτά παρατίθενται σε πρόταση της Επιτροπής η οποία ισχύει για τις υπηρεσίες της ίδιας της Επιτροπής και ευρίσκεται τώρα υπό εξέταση από τις αρμόδιες υπηρεσίες του Συμβουλίου. Οι όροι που θα ισχύσουν για το μέτρο εθελούσιας εξόδου των υπαλλήλων της Γενικής Γραμματείας του Συμβουλίου θα είναι οι ίδιοι με αυτούς που εφαρμόζονται στο προσωπικό της Επιτροπής και θα τηρούν την αρχή της δημοσιονομικής ουδετερότητας.

Ο αριθμός των υπαλλήλων που θα μπορούσαν να υπαχθούν σε ένα τέτοιο μέτρο εξόδου από την υπηρεσία υπολογίστηκε από τη Γενική Γραμματεία του Συμβουλίου σε 94, αριθμός που θα κατανεμηθεί σε διάστημα τριών ετών. Σκοπός συνεπώς της παρούσας προτάσεως είναι να εγκριθεί ένα μέτρο εξόδου από την υπηρεσία 94 υπαλλήλων της Γενικής Γραμματείας του Συμβουλίου (12 Α, 22 LA, 8 B, 44 C, και 8 D) μεταξύ των ετών 2002 και 2004.

Στο πλαίσιο μιας δημοσιονομικά ουδέτερης ενέργειας, οι εξοικονομούμενοι από το μέτρο αυτό πόροι (διαφορά μεταξύ του κόστους πλήρους αμοιβής των υπαλλήλων και του κόστους της αποζημιώσεως αποχώρησης) θα πρέπει να δημιουργήσουν τη δυνατότητα πρόσληψης 46 περίπου νέων υπαλλήλων.

2002/0069(CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση των ιδιαιτέρων μέτρων που αφορούν την οριστική λήξη των καθηκόντων υπαλλήλων της Γενικής Γραμματείας του Συμβουλίου της Ευρωπαϊκής Ένωσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 283,

την πρόταση της Επιτροπής που καταρτίστηκε μετά από διαβούλευση με την επιτροπή του κανονισμού υπηρεσιακής κατάστασης, σύμφωνα με το άρθρο 10α του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων [1]

[1] Στο εξής αναφερόμενου ως "ΚΥΚ"

τη γνώμη του Ευρωπαϊκού Κοινοβουλίου [2],

[2] ΕΕ C [...] της [...], σ. [...].

τη γνώμη του Ευρωπαϊκού Δικαστηρίου [3],

[3] ΕΕ C [...] της [...], σ. [...].

τη γνώμη του Ελεγκτικού Συνεδρίου [4],

[4] ΕΕ C [...] της [...], σ. [...].

Εκτιμώντας τα εξής:

(1) Το πεδίο δραστηριοτήτων του Συμβουλίου έχει επεκταθεί παράλληλα με την ανάπτυξη της Ευρωπαϊκής Ένωσης μετά τη συνθήκη του Μάστριχ. Με τις μεταβολές αυτές έχουν ενισχυθεί και αυξηθεί τα καθήκοντα της Γενικής Γραμματείας, τα οποία υπερβαίνουν πλέον αυτά μιας γραμματείας συνεδριάσεων.

(2) Πρόθεση της Γενικής Γραμματείας του Συμβουλίου είναι να καλύψει σημαντικό μέρος των αναγκών αυτών λαμβάνοντας μέτρα εξορθολογισμού και εσωτερικής αναδιάταξης.

(3) Η Γενική Γραμματεία του Συμβουλίου σκοπεύει να προβεί στις ενέργειες εκείνες που θα εξασφαλίσουν ιδίως μέσω της επαγγελματικής εκπαίδευσης, την επαναπροσαρμογή του υπό αναδιάταξη προσωπικού με τρόπο όσο το δυνατόν ικανοποιητικότερο και αποτελεσματικότερο.

(4) Τα προσόντα ορισμένων υπαλλήλων, ιδιαίτερα μεταξύ αυτών με την μεγαλύτερη αρχαιότητα, φαίνεται πάντως να απέχουν κατά πολύ από τα προς ανάληψη καθήκοντα.

(5) Η Γενική Γραμματεία του Συμβουλίου έχει ανάγκη από νέα διαγράμματα προσόντων των υπαλλήλων της και από επανεξισορρόπηση του πίνακα προσωπικού της, ενώ ο αριθμός των τακτικών συνταξιοδοτήσεων θα είναι ανεπαρκής ώστε να επιτρέψει τον εμπλουτισμό της με τις αναγκαίες δεξιότητες, μέσω της προσλήψεως νέων υπαλλήλων, και αυτό με ικανοποιητικούς ρυθμούς.

(6) Είναι συνεπώς σκόπιμο να ληφθούν ορισμένα μέτρα σε θέματα οριστικής λήξης των καθηκόντων, τα οποία εξάλλου θα συμπληρωθούν από εσωτερικές διοικητικές διατάξεις οι οποίες αποσκοπούν στον αποτελεσματικό έλεγχο της εφαρμογής του παρόντος κανονισμού.

(7) Η υλοποίηση των μέτρων αυτών πρέπει να γίνει, το περισσότερο δυνατόν, τηρουμένης κάποιας γεωγραφικής ισορροπίας, σε συμφωνία με τις αρχές που διέπουν τον παρόντα κανονισμό.

(8) Τα μέτρα αυτά δεν θα πρέπει να θίγουν τη δημοσιονομική ουδετερότητα.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προς το συμφέρον της υπηρεσίας, και για να ληφθούν υπόψη οι ανάγκες ανανέωσης των ικανοτήτων που απορρέουν από την επανεστίαση της αξιοποίησης των ανθρώπινων πόρων της στις δραστηριότητες προτεραιότητας, η Γενική Γραμματεία του Συμβουλίου εξουσιοδοτείται, μέχρι την 31η Δεκεμβρίου 2004, να λάβει έναντι των υπαλλήλων της, οι οποίοι έχουν συμπληρώσει το 55ό έτος ηλικίας και τουλάχιστον δεκαπέντε έτη υπηρεσίας, εξαιρουμένων των υπαλλήλων βαθμού Α1 και Α2, ορισμένα μέτρα οριστικής λήξης των καθηκόντων κατά την έννοια του άρθρου 47 ΚΥΚ, υπό τους οριζόμενους στον παρόντα κανονισμό όρους.

Άρθρο 2

Ο συνολικός αριθμός των υπαλλήλων που μπορούν να υπαχθούν στα προαναφερόμενα στο άρθρο 1 μέτρα καθορίζεται σε 94 (12 A, 22 LA, 8 B, 44 C, και 8 D).

Με το μέτρο αυτό δεν θίγονται οι αποφάσεις οι οποίες θα ληφθούν στο πλαίσιο των ετήσιων διαδικασιών του προϋπολογισμού.

Άρθρο 3

Λαμβανομένου υπόψη του συμφέροντος της υπηρεσίας, η Γενική Γραμματεία του Συμβουλίου επιλέγει, εντός των προσδιοριζόμενων από το άρθρο 2 ορίων και μετά από διαβούλευση με την επιτροπή ίσης εκπροσώπησης, μεταξύ των υπαλλήλων που αιτούνται την εφαρμογή μέτρου οριστικής λήξης των καθηκόντων δυνάμει του άρθρου 1, αυτούς που θα υπαγάγει στο εν λόγω μέτρο.

Εξετάζει κατά προτεραιότητα την περίπτωση εκείνων εκ των υποψηφίων υπαλλήλων που θίγονται από μέτρα αναδιοργάνωσης και επανεστίασης των ανθρωπίνων πόρων στις δραστηριότητες προτεραιότητας, και ειδικότερα αναδιάταξης, και των οποίων τα προσόντα φαίνεται να απέχουν κατά πολύ από τα προς ανάληψη καθήκοντα. Λαμβάνει υπόψη της το βαθμό της απαιτούμενης επαγγελματικής εκπαίδευσης σε σχέση με τα νέα προς εκτέλεση καθήκοντα, την ηλικία, την επαγγελματική ικανότητα, την απόδοση, την υπηρεσιακή συμπεριφορά, την οικογενειακή κατάσταση και την αρχαιότητα στην υπηρεσία.

Άρθρο 4

1. Ο πρώην υπάλληλος που έχει υπαχθεί στο προβλεπόμενο από το άρθρο 1 μέτρο δικαιούται μηνιαία αποζημίωση που καθορίζεται ως ποσοστό τοις εκατό του τελευταίου βασικού μισθού, το οποίο κυμαίνεται σε συνάρτηση με την ηλικία και την αρχαιότητα στην υπηρεσία τη στιγμή της αποχώρησης, σύμφωνα με τον πίνακα που προσαρτάται ως παράρτημα του παρόντος κανονισμού (παράρτημα 1). Ο τελευταίος βασικός μισθός που πρέπει να ληφθεί υπόψη είναι αυτός του βαθμού και του κλιμακίου που κατείχε ο υπάλληλος κατά την αποχώρησή του από την υπηρεσία, ο οποίος εμφαίνεται στον πίνακα τον προβλεπόμενο από το άρθρο 66 του ΚΥΚ και ισχύοντα την πρώτη ημέρα του μηνός για τον οποίο γίνεται η εκκαθάριση της αποζημίωσης.

2. Ο πρώην υπάλληλος δύναται ανά πάσα στιγμή, και με αίτησή του, να υπαχθεί στο συνταξιοδοτικό καθεστώς και να λαμβάνει σύνταξη αρχαιότητας υπό τους όρους του ΚΥΚ. Τότε, παύει να λαμβάνει το ευεργέτημα της αποζημίωσης. Το δικαίωμα μηνιαίας αποζημίωσης εκπνέει, σε κάθε περίπτωση, το αργότερο την τελευταία ημέρα του μηνός κατά τη διάρκεια του οποίου ο πρώην υπάλληλος συμπληρώνει το 65ο έτος της ηλικίας του και όταν, πριν την ηλικία αυτή, συμπληρώσει τους όρους βάσει των οποίων θεμελιώνεται το δικαίωμα ανώτατης συντάξεως αρχαιότητας ύψους 70% (άρθρο 77 του ΚΥΚ).

Ο πρώην υπάλληλος υπάγεται τότε αυτοδικαίως στο καθεστώς συντάξεως αρχαιότητας, την οποία δικαιούται από την πρώτη ημέρα του ημερολογιακού μήνα που έπεται του μηνός στη διάρκεια του οποίου διενεργήθηκε η τελευταία καταβολή της αποζημίωσης.

3. Στην προβλεπόμενη στην παράγραφο 1 αποζημίωση εφαρμόζεται ο διορθωτικός συντελεστής που ορίζεται για τη χώρα στην οποία ο δικαιούχος αποδεικνύει ότι διαμένει, εφόσον αυτή ευρίσκεται εντός των Κοινοτήτων. Ο δικαιούχος υποβάλλει κάθε χρόνο απόδειξη περί του τόπου διαμονής του.

Εάν το δικαιούχος ορίσει τόπο διαμονής του κείμενο εκτός των Κοινοτήτων, ο εφαρμοστέος στην αποζημίωση διορθωτικός συντελεστής ισούται με το 100.

Η αποζημίωση εκφράζεται σε ευρώ. Καταβάλλεται στο νόμισμα της χώρας διαμονής του δικαιούχου. Η πληρωμή πάντως μπορεί να διενεργείται σε ευρώ εφόσον, σύμφωνα με το δεύτερο εδάφιο, εφαρμόζεται ο διορθωτικός συντελεστής 100.

Η αποζημίωση που καταβάλλεται σε νόμισμα άλλο από το ευρώ υπολογίζεται βάσει των τιμών συναλλάγματος που αναφέρονται στο άρθρο 63 δεύτερο εδάφιο του ΚΥΚ.

4. Το ποσό των ακαθάριστων εισοδημάτων που εισπράττει ο ενδιαφερόμενος από οποιαδήποτε νέα απασχόλησή του εκπίπτει από την προβλεπόμενη στην παράγραφο 1 αποζημίωση, στο μέτρο εκείνο κατά το οποίο τα εν λόγω εισοδήματα, σωρευόμενα με την αποζημίωση αυτή, υπερβαίνουν τις τελευταίες συνολικές ακαθάριστες αποδοχές του βάσει του μισθολογίου που ισχύει την πρώτη ημέρα του μηνός κατά τον οποίο εκκαθαρίζεται η εν λόγω αποζημίωση. Στις αποδοχές αυτές εφαρμόζεται ο προβλεπόμενος στην παράγραφο 3 διορθωτικός συντελεστής.

Τα ακαθάριστα εισοδήματα και οι τελευταίες συνολικές ακαθάριστες αποδοχές που αναφέρονται στο πρώτο εδάφιο νοούνται ως ποσά λαμβανόμενα υπόψη μετά από αφαίρεση των κοινωνικών επιβαρύνσεων και πριν την επιβολή φόρου.

Ο ενδιαφερόμενος οφείλει να αναλάβει επισήμως την υποχρέωση να προσκομίζει τις ενδεχομένως απαιτούμενες γραπτές αποδείξεις, περιλαμβανομένης ετήσιας καταστάσεως των εισοδημάτων του, υπό τη μορφή δελτίου μισθοδοσίας ή ελεγμένων λογαριασμών, ανάλογα με την περίπτωση, όπως και υπεύθυνη ή επικυρωμένη δήλωση ότι δεν εισπράττει κανένα άλλο εισόδημα βάσει νέας απασχόλησης, και να κοινοποιήσει στο Όργανο κάθε άλλο στοιχείο που είναι δυνατό να τροποποιήσει τα επί της αποζημιώσεως δικαιώματά του, επί ποινή επιβολής των προβλεπομένων από το άρθρο 86 ΚΥΚ κυρώσεων.

5. Υπό τους όρους του άρθρου 67 ΚΥΚ και των άρθρων 1, 2 και 3 του παραρτήματος VII ΚΥΚ, το επίδομα στέγης, το επίδομα συντηρούμενων τέκνων και το σχολικό επίδομα είτε καταβάλλονται στο δικαιούχο της προβλεπόμενης στην παράγραφο 1 αποζημιώσεως, είτε στο πρόσωπο ή τα πρόσωπα στα οποία, δυνάμει νομοθετικών διατάξεων ή δικαστικής απόφασης ή απόφασης της αρμόδιας διοικητικής αρχής, έχει ανατεθεί η επιμέλεια του ή των τέκνων, ενώ το ποσό του επιδόματος στέγης υπολογίζεται βάσει της αποζημιώσεως αυτής.

6. Ο δικαιούχος της αποζημιώσεως, εφόσον δεν έχει εισοδήματα από κάποια επικερδή επαγγελματική δραστηριότητα, δικαιούται, τόσο ο ίδιος όσο και τα καλυπτόμενα από τον ίδιο πρόσωπα, τις παροχές που εγγυάται το προβλεπόμενο στο άρθρο 72 ΚΥΚ σύστημα κοινωνικής ασφάλισης, με την επιφύλαξη ότι καταβάλλει τη σχετική συνεισφορά, υπολογιζόμενη βάσει του ποσού της αποζημίωσης που αναφέρεται στην παράγραφο 1.

7. Κατά το διάστημα στο οποίο δικαιούται αποζημιώσεως και για ανώτατη διάρκεια εξήντα πέντε μηνών, ο πρώην υπάλληλος συνεχίζει να αποκτά νέα δικαιώματα συντάξεως αρχαιότητας βάσει του μισθού που αντιστοιχεί στο βαθμό και το κλιμάκιο του, με την επιφύλαξη ότι, στη διάρκεια της περιόδου αυτής, καταβάλλεται η προβλεπόμενη από τον ΚΥΚ εισφορά βάσει του ανωτέρω μισθού, και χωρίς το σύνολο της συντάξεως να δύναται να υπερβεί το προβλεπόμενο στο άρθρο 77 δεύτερο εδάφιο του ΚΥΚ ανώτατο ποσό. Για την εφαρμογή του άρθρου 5 του παραρτήματος VIII του ΚΥΚ το διάστημα αυτό θεωρείται ως χρόνος υπηρεσίας.

8. Με την επιφύλαξη των άρθρων 1 παράγραφος 1 και 22 του παραρτήματος VIII του ΚΥΚ, ο επιζών σύζυγος πρώην υπαλλήλου, ο οποίος απεβίωσε ενόσω ήταν δικαιούχος της προβλεπόμενης στην παράγραφο 1 μηνιαίας αποζημιώσεως, δικαιούται, εφόσον υπήρξε σύζυγος του τελευταίου από τουλάχιστον ένα έτος κατά την ημερομηνία που ο ενδιαφερόμενος εξήλθε από την υπηρεσία του Οργάνου, συντάξεως επιζώντων ίσης προς το 60% της συντάξεως αρχαιότητας η οποία θα είχε χορηγηθεί στον πρώην υπάλληλο εάν αυτός είχε δυνηθεί να την απαιτήσει, χωρίς όρους διάρκειας προϋπηρεσίας ή ηλικίας, κατά την ημερομηνία της αποβιώσεώς του.

Το ποσό της συντάξεως επιζώντων που προβλέπεται στο πρώτο εδάφιο δεν δύναται να είναι κατώτερο από τα ποσά που προβλέπονται στο άρθρο 79 δεύτερο εδάφιο του ΚΥΚ. Πάντως, το ποσό της συντάξεως αυτής δεν δύναται σε καμία περίπτωση να υπερβαίνει το ποσό της πρώτης καταβολής συντάξεως αρχαιότητας την οποία θα δικαιούτο ο πρώην υπάλληλος εφόσον, έχοντας παραμείνει εν ζωή και έχοντας εξαντλήσει τα δικαιώματά του επί της ανωτέρω αποζημιώσεως, είχε υπαχθεί στο καθεστώς της συντάξεως αρχαιότητας.

Ο προβλεπόμενος στο πρώτο εδάφιο όρος του προγενομένου γάμου δεν απαιτείται αν ένα ή περισσότερα τέκνα έχουν γεννηθεί από γάμο του πρώην υπαλλήλου που είχε συναφθεί σε χρόνο προηγούμενο της λήξεως των καθηκόντων, εφόσον ο επιζών σύζυγος έχει ή είχε στο παρελθόν αναλάβει την συντήρηση των τέκνων αυτών.

Το ίδιο συμβαίνει εάν ο θάνατος του πρώην υπαλλήλου οφείλεται σε μία από τις περιστάσεις τις προβλεπόμενες στο άρθρο 17, τέλος του δευτέρου εδαφίου, του παραρτήματος VIII του ΚΥΚ.

9. Σε περίπτωση που ο πρώην υπάλληλος αποβιώσει ενόσω δικαιούται την προβλεπόμενη στην παράγραφο 1 αποζημίωση, τα αναγνωριζόμενα ως συντηρούμενα από αυτόν τέκνα, κατά την έννοια του άρθρου 2 του παραρτήματος VII του ΚΥΚ, έχουν δικαίωμα συντάξεως ορφανού σύμφωνα με τις προϋποθέσεις που προβλέπονται από το άρθρο 80, πρώτο, δεύτερο και τρίτο εδάφιο του ΚΥΚ, καθώς και από το άρθρο 21 του παραρτήματος VIII του ΚΥΚ.

Άρθρο 5

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ 1

ΣΥΝΤΕΛΕΣΤΗΣ ΤΗΣ ΑΠΟΖΗΜΙΩΣΗΣ

Το ποσοστό τοις εκατό της αποζημίωσης, που αναφέρεται στην παράγραφο 1 του άρθρου 4 του παρόντος κανονισμού προσδιορίζεται, σε συνάρτηση με την ηλικία και το χρόνο υπηρεσίας του υπαλλήλου κατά την αποχώρησή του, σύμφωνα με τον ακόλουθο πίνακα :

>ΘΕΣΗ ΠIΝΑΚΑ>

Ύψος της αποζημιώσεως ανάλογα με την ηλικία και το χρόνο υπηρεσίας

Η ηλικία και ο χρόνος προϋπηρεσίας (αρχαιότητα στην υπηρεσία) θα ληφθούν υπόψη σε σχέση με την πραγματική ημερομηνία αποχώρησης του ενδιαφερομένου υπαλλήλου από την υπηρεσία.

Εφαρμοζόμενοι σταθμικά στον σημερινό πληθυσμό των ενδιαφερομένων υπαλλήλων, οι όροι αυτοί αντιστοιχούν σε μέσο ύψος αποζημιώσεως 62,5% το πολύ.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Αποζημίωση για την οριστική λήξη των καθηκόντων στο πλαίσιο του μέτρου εξόδου από την υπηρεσία, που είναι αναγκαίο για να συνοδεύσει τη μεταρρύθμιση της Επιτροπής.

(Κανονισμός ΕΚΑΧ/ΕΟΚ/Ευρατόμ του Συμβουλίου αριθ. ....)

2. ΣΧΕΤΙΚΑ ΔΗΜΟΣΙΟΝΟΜΙΚΑ ΚΟΝΔΥΛΙΑ

Α11 προσωπικό εν ενεργεία

A1218 - Αποζημιώσεις και επιδόματα του αποχωρούντος προσωπικού

A1230 Εργοδοτική εισφορά στο ΚΚΥΑ

Α1290 διορθωτικός συντελεστής αποχωρούντος προσωπικού

A1291 - Ενδεχόμενη προσαρμογή των διαφόρων αποζημιώσεων

A400 - Προϊόν του φόρου

A401 - Προϊόν της συνεισφοράς του προσωπικού στο συνταξιοδοτικό καθεστώς

A403 - Προϊόν της προσωρινής συνεισφοράς

3. ΝΟΜΙΚΗ ΒΑΣΗ

Άρθρο 283 της συνθήκης για την ίδρυση της Ευρωπαϊκής Κοινότητας

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Σκοπός της ενέργειας αυτής είναι να επιτρέψει σε 94 υπαλλήλους που εμπλέκονται στην αναδιάταξη των ανθρωπίνων πόρων εντός της Γενικής Γραμματείας του Συμβουλίου το 2002, το 2003 και το 2004, και οι οποίοι δεν θα ήταν σε θέση να επαναπροσανατολίσουν τη σταδιοδρομία τους κατά τρόπο που να επιφορτιστούν με νέες δραστηριότητες, να αποχωρήσουν από την Γενική Γραμματεία του Συμβουλίου πριν συμπληρώσουν το κανονικό συντάξιμο όριο ηλικίας. Η αποχώρηση των υπαλλήλων αυτών θα πρέπει να δώσει τη δυνατότητα πρόσληψης νέων υπαλλήλων που να διαθέτουν τα απαιτούμενα επαγγελματικά προσόντα.

4.2 Περίοδος καλυπτόμενη από την ενέργεια και προβλεπόμενες λεπτομέρειες της ανανέωσής της

Το μέτρο εξόδου από την υπηρεσία 94 υπαλλήλων θα υλοποιηθεί μεταξύ των ετών 2002 και 2004. Η δημοσιονομική επίπτωση θα αφορά κατά κύριο λόγο τα έτη 2002 έως 2012. Με βάση την περιγραφόμενη στο παράρτημα αυτού του δημοσιονομικού δελτίου πληθυσμιακή ομάδα, το ποσό των αποζημιώσεων που πρέπει να καταβληθούν θα αρχίσει να μειώνεται από το 2006, κατά το μέτρο που οι αποχωρήσαντες υπάλληλοι θα υπάγονται πλέον στο συνταξιοδοτικό καθεστώς, και θα μηδενιστούν το 2012, έτος κατά το οποίο οι εν λόγω υπάλληλοι θα πρέπει να υπάγονται όλοι σε κάποιο συνταξιοδοτικό καθεστώς.

5. ΤΑΞΙΝΟΜΗΣΗ ΤΗΣ ΔΑΠΑΝΗΣ/ΤΟΥ ΕΣΟΔΟΥ

5.1 DO

5.2 CND

5.3 Τύπος των σκοπούμενων εσόδων: κρατήσεις επί των αποζημιώσεων

6. ΤΥΠΟΣ ΤΗΣ ΔΑΠΑΝΗΣ/ΤΟΥ ΕΣΟΔΟΥ

Προϋπολογισμός λειτουργίας - διοικητικές δαπάνες: αποζημιώσεις για τη λήξη των καθηκόντων, συνεισφορά στο καθεστώς υγειονομικής ασφάλισης, κρατήσεις επί των αποζημιώσεων

7. ΔΗΜΟΣΙΟΝΟΜΙΚΗ ΕΠΙΠΤΩΣΗ

Η βασική υπόθεση είναι αυτή μιας ενέργειας δημοσιονομικά ουδέτερης. Με την εξοικονόμηση πόρων που θα προκύψει από την εθελούσια έξοδο 94 υπαλλήλων (διαφορά του κόστους της αμοιβής τους ως εν ενεργεία υπαλλήλων και της αποζημιώσεώς τους με βάση το μέτρο εξόδου από την υπηρεσία) θα μπορεί να δημιουργηθεί η δυνατότητα πρόσληψης 46 νέων υπαλλήλων των κατηγοριών A/LA και B.

Συνολικά, πρόκειται για απόδοση 48 θέσεων απασχόλησης (διαφορά μεταξύ των 94 αποχωρούντων και των 46 προσλαμβανομένων). Σε ύστερο χρόνο, θα γίνει αισθητή κάποια εξοικονόμηση πόρων, από το 2006. Πράγματι, μεταξύ του 2006 και του 2012 θα παρατηρηθεί προοδευτική μείωση του ποσού των αποζημιώσεων όταν, συν τω χρόνω το προσωπικό που αποχωρεί βάσει του μέτρου εξόδου θα εντάσσεται στο καθεστώς των συντάξεων. Η εξοικονόμηση που θα πραγματοποιηθεί κατ´αυτόν τον τρόπο θα αντιστοιχεί στις 48 θέσεις, οι οποίες θα αποδοθούν γύρω στο 2012.

7.1 Τρόπος υπολογισμού του συνολικού κόστους της ενέργειας και κατανομή ανά έτος

Βλέπε λεπτομέρειες στο παράρτημα που επισυνάπτεται στο παρόν δημοσιονομικό δελτίο.

Τα χαρακτηριστικά των αποχωρούντων υπαλλήλων, ο αριθμός των εξόδων που θα πραγματοποιηθούν βάσει του μέτρου το 2002, το 2003 και το 2004, το ετήσιο δημοσιονομικό κόστος ανά εν ενεργεία υπάλληλο, το ετήσιο δημοσιονομικό κόστος ανά αποχωρούντα βάσει του μέτρου υπάλληλο, η ετήσια εξοικονόμηση πόρων που προκύπτει από κάθε αποχωρούντα υπάλληλο, η διάρκεια της αποζημίωσης (πριν την υπαγωγή στο καθεστώς των συντάξεων), περιλαμβάνονται στον ακόλουθο πίνακα:

>ΘΕΣΗ ΠIΝΑΚΑ>

Η δημοσιονομική κατάσταση, θεωρούμενη στο σύνολο της περιόδου αποζημίωσης των υπαλλήλων που θα υπαχθούν στο μέτρο εξόδου, εμφαίνεται στον ακόλουθο πίνακα στον οποίο αναφέρονται, στις διαδοχικές στήλες:

ο αριθμός των αποχωρούντων υπαλλήλων,

ο αριθμός των καταβαλλομένων αποζημιώσεων,

το κόστος που θα συνεπαγόταν η διατήρηση εν ενεργεία των υπαλλήλων που αποχωρούν,

το κόστος των καταβαλλομένων αποζημιώσεων,

η εξοικονόμηση πόρων από το μέτρο εξόδου

>ΘΕΣΗ ΠIΝΑΚΑ>

Το ετήσιο δημοσιονομικό κόστος ενός νέου υπαλλήλου A7 ανέρχεται σε 71.313 EUR, και αντίστοιχα αυτό ενός νέου υπαλλήλου B5 σε 49.841 EUR, και ενός C5 σε 43.248 EUR . Τα δημοσιονομικά διαθέσιμα που προκύπτουν από την εθελούσια έξοδο 94 υπαλλήλων θα επιτρέψουν συνεπώς την πρόσληψη 46 νέων υπαλλήλων (αντίστοιχα 12 υπάλληλοι A7, 8 υπάλληλοι B5, και 26 υπάλληλοι C5), με συνολικό ετήσιο δημοσιονομικό κόστος ύψους 2.378.918 EUR.

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Ανεφάρμοστο

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ - ΑΠΟΔΟΣΗΣ

Βλέπε σημείο 7.1

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ ΙΙΙ ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

10.1 Επίπτωση επί του αριθμού των θέσεων απασχόλησης

Ανεφάρμοστο

10.2 Συνολική δημοσιονομική επίπτωση των συμπληρωματικών ανθρώπινων πόρων

Ανεφάρμοστο

10.3 Αύξηση των λοιπών δαπανών λειτουργίας που προκύπτουν από την ενέργεια, ιδίως έξοδα για συνεδριάσεις επιτροπών και ομάδων εμπειρογνωμόνων

Ανεφάρμοστο

ΠΑΡΑΡΤΗΜΑ ΤΟΥ ΔΗΜΟΣΙΟΝΟΜΙΚΟΥ ΔΕΛΤΙΟΥ

BΑΣΗ ΥΠΟΛΟΓΙΣΜΟΥ ΤΗΣ ΔΗΜΟΣΙΟΝΟΜΙΚΗΣ ΟΥΔΕΤΕΡΟΤΗΤΑΣ

Το παράρτημα αυτό διαλαμβάνει λεπτομερώς τις υποθέσεις υπολογισμού των στοιχείων που αναφέρονται στο δημοσιονομικό δελτίο. Η βασική αρχή είναι αυτή μιας ενέργειας ουδέτερης από δημοσιονομική άποψη. Η μέθοδος υπολογισμού συνίσταται στον προσδιορισμό της πραγματοποιούμενης οικονομίας με το μέτρο εξόδου από την υπηρεσία 94 υπαλλήλων (διαφορά του κόστους των αμοιβών τους ως εν ενεργεία υπαλλήλων και της αποζημιώσεως που θα λαμβάνουν με την εφαρμογή του μέτρου εξόδου) και στη συνέχεια του αριθμού των νέων προσλήψεων που θα γίνουν δυνατές χάρη σ´αυτή την εξοικονόμηση. Το ανωτέρω σκεπτικό ισχύει για όλη τη διάρκεια της αποζημίωσης, μέχρι τη στιγμή που οι υπαχθέντες στο μέτρο εξόδου υπάλληλοι μεταβούν στο συνταξιοδοτικό καθεστώς.

Υπόθεση 1 : Προσδιορισμός των προς αποχώρηση ατόμων

Πρόκειται για 94 υπαλλήλους (12 A, 22 LA, 8 B, 44 C, και 8 D) οι οποίοι στην πλειοψηφία τους είναι « τέλους σταδιοδρομίας » ήτοι, σε αναλογία του σημερινού δυναμικού των ενδιαφερομένων υπαλλήλων, πρόκειται για:

>ΘΕΣΗ ΠIΝΑΚΑ>

Υπόθεση 2 : Μέσα χαρακτηριστικά των αποχωρούντων υπαλλήλων

Τα στοιχεία κόστους βασίζονται στους ακόλουθους τύπους χαρακτηριστικών των αποχωρούντων:

χαρακτηριστικά A/LA4 υπάλληλος A4/2, έγγαμος, χωρίς συντηρούμενο τέκνο, προσληφθείς σε ηλικία 32 ετών.

χαρακτηριστικά Β1 υπάλληλος B1/2, έγγαμος, χωρίς συντηρούμενο τέκνο, προσληφθείς σε ηλικία 30 ετών.

χαρακτηριστικά C1 υπάλληλος C1/2, έγγαμος, χωρίς συντηρούμενο τέκνο, προσληφθείς σε ηλικία 28 ετών.

χαρακτηριστικά D1 υπάλληλος D1/2, έγγαμος, χωρίς συντηρούμενο τέκνο, προσληφθείς σε ηλικία 30 ετών.

Η μέση ηλικία αυτής της πληθυσμιακής ομάδας ανέρχεται στα 57 έτη.

Υπόθεση 3 : Μέσα χαρακτηριστικά των νεοπροσλαμβανόμενων υπαλλήλων

Οι αποχωρούντες βάσει του μέτρου υπάλληλοι θα αντικαθίστανται από υπαλλήλους των κατηγοριών A, B και C οι οποίοι θα προσλαμβάνονται στους βασικούς βαθμούς (αντίστοιχα Α7/3, Β5/3 και C5/3), και καθ´υπόθεση, θα είναι έγγαμοι με ένα συντηρούμενο τέκνο.

Υπόθεση 4 : Μέσο ύψος της αποζημίωσης

Εφαρμοζόμενες σταθμικά επί του σημερινού πληθυσμού των ενδιαφερομένων για την εφαρμογή του μέτρου υπαλλήλων (που πληρούν τα κριτήρια ηλικίας και χρόνου προϋπηρεσίας), οι προϋποθέσεις του παραρτήματος 1 αντιστοιχούν σε μέσο ύψος αποζημίωσης 62,5%. Πρόκειται για το επίπεδο αποζημίωσης το οποίο χρησιμοποιείται στους υπολογισμούς.

Υπόθεση 5 : Άλλες υποθέσεις υπολογισμού

Ο συντελεστής της αποζημίωσης αποδημίας (εκπατρισμού) που περιλαμβάνεται στις αμοιβές του εν ενεργεία προσωπικού, υπολογίζεται στο 12% (μέσος όρος μεταξύ των συντελεστών 0%, 4% και 16% ανάλογα με τις ατομικές περιπτώσεις).

Ο διορθωτικός συντελεστής που εφαρμόζεται στις αμοιβές του αποχωρούντος βάσει του μέτρου προσωπικού υπολογίζεται στο 105 (σε συνάρτηση με τον τόπο στον οποίο το προσωπικό θα ορίσει την διαμονή του μετά την εφαρμογή του μέτρου).

Ετήσια δημοσιονομική εξοικονόμηση πόρων χάρη στο μέτρο εξόδου

Το ετήσιο δημοσιονομικό κόστος ανά υπάλληλο πριν το μέτρο εξόδου αναλύεται λεπτομερώς στον ακόλουθο πίνακα:

>ΘΕΣΗ ΠIΝΑΚΑ>

Το ετήσιο δημοσιονομικό κόστος ανά αποχωρούντα υπάλληλο αναλύεται λεπτομερώς στον ακόλουθο πίνακα (τα στοιχεία κόστους που συνδέονται με την λήξη των καθηκόντων δεν αποτελούν συμπληρωματικά στοιχεία κόστους αλλά μάλλον προεξοφλούμενα στοιχεία κόστους και δεν συμπεριλαμβάνονται στους υπολογισμούς):

>ΘΕΣΗ ΠIΝΑΚΑ>

Η πραγματοποιούμενη με το μέτρο εξόδου ετήσια δημοσιονομική εξοικονόμηση πόρων (ανά υπάλληλο και συνολικά) αναλύεται λεπτομερώς στον ακόλουθο πίνακα:

>ΘΕΣΗ ΠIΝΑΚΑ>

Η ετήσια συνολική εξοικονόμηση δημοσιονομικών πόρων ανέρχεται σε 2.403.661 ευρώ.

Κόστος των νεοπροσλαμβανομένων και δυνατότητες προσλήψεων

Το μέσο ετήσιο δημοσιονομικό κόστος ανά νέο υπάλληλο αναλύεται λεπτομερώς στον ακόλουθο πίνακα (με το διορθωτικό συντελεστή λαμβάνεται υπόψη η εξέλιξη της σταδιοδρομίας στη διάρκεια της σχετικής περιόδου. τα στοιχεία κόστους που συνδέονται με την ανάληψη καθηκόντων δεν περιλαμβάνονται στους υπολογισμούς) :

>ΘΕΣΗ ΠIΝΑΚΑ>

Το ετήσιο δημοσιονομικό κόστος που συνδέεται με την πρόσληψη 46 νέων υπαλλήλων (12 Α7, 8 Β5 και 26 C5) ισοδυναμεί με την ετήσια συνολική εξοικονόμηση δημοσιονομικών πόρων που προκύπτουν από το μέτρο εξόδου:

>ΘΕΣΗ ΠIΝΑΚΑ>

Η εξοικονόμηση πόρων που προκύπτει από το μέτρο εξόδου 94 υπαλλήλων επιτρέπει την πρόσληψη, σε αναλογία 12 Α7, 8 Β5, και 26 C5, 46 νέων υπαλλήλων.